EA ห่วงโซ่อุปทานแบต
สัปดาห์ก่อนเห็นข่าวบริษัท พลังงานบริสุทธิ์ จำกัด (มหาชน) หรือ EA เปิดตัวเรือไฟฟ้า MINE Smart Ferry กันครึกโครม แถมก่อนหน้านี้ก็เปิดตัวรถยนต์ไฟฟ้า และรถบัสโดยสารไฟฟ้าไปแล้ว เอ๊ะ..! จากเดิม EA เติบโตมาจากธุรกิจไบโอดีเซล ไปสู่ธุรกิจพลังงานทางเลือก ในอนาคต EA จะไปยังไงกันแน่..? ตรงนี้ชักน่าสนใจ...
27 ส.ค. 2563

สำนักข่าวรัชดา
สัปดาห์ก่อนเห็นข่าวบริษัท พลังงานบริสุทธิ์ จำกัด (มหาชน) หรือ EA เปิดตัวเรือไฟฟ้า MINE Smart Ferry กันครึกโครม แถมก่อนหน้านี้ก็เปิดตัวรถยนต์ไฟฟ้า และรถบัสโดยสารไฟฟ้าไปแล้ว เอ๊ะ..! จากเดิม EA เติบโตมาจากธุรกิจไบโอดีเซล ไปสู่ธุรกิจพลังงานทางเลือก ในอนาคต EA จะไปยังไงกันแน่..? ตรงนี้ชักน่าสนใจ…
อย่าลืมว่า EA มีโรงงานผลิตแบตเตอรี่อยู่นะ…หรือ EA จะหันมารุกธุรกิจยานยนต์ไฟฟ้าระบบขนส่งเต็มรูปแบบ.?
เริ่มจากเรือไฟฟ้าที่เพิ่งเปิดตัวไปสด ๆ ร้อน ๆ ซึ่ง EA คิดการใหญ่จะนำมาให้บริการในแม่น้ำเจ้าพระยา เบื้องต้นจะให้บริการจากท่าสาทร–ท่าปทุมธานี โดยกำหนดเปิดให้บริการปลายปีนี้จำนวน 8-12 ลำ และกำหนดเปิดบริการเต็มรูปแบบในปี 2564 จำนวน 23-27 ลำ
รวมทั้งมีแผนจะให้บริการเรือท่องเที่ยวอีก 4-6 ลำ จะเริ่มให้บริการปีหน้าเช่นกัน
ส่วนรถยนต์ไฟฟ้าก็อยู่ในไปป์ไลน์ที่จะผลิต 5,000 คัน โดยมียอดจองสิทธิจากสหกรณ์แท็กซี่ไปแล้ว 3,500 คัน
แต่น่าเสียดายเจอโรคเลื่อนซ้ำแล้วซ้ำเล่า…จนถึงวันนี้ก็ยังไม่เห็นรถยนต์ไฟฟ้าจากค่าย EA ออกมาวิ่งบนถนนสักคัน..!
อ้อ…ล่าสุดเห็นว่าจะส่งมอบรถยนต์ไฟฟ้าล็อตแรก 180 คัน ช่วงปลายปีนี้ ก็หวังว่าจะไม่เจอโรคเลื่อนอีกนะ…
ด้านรถบัสโดยสารไฟฟ้าก็ทดลองเดินรถไปแล้วในปีนี้ และจะเริ่มผลิตในปี 2564 ซึ่งก่อนหน้านี้ก็มีข่าวสะพัดว่า EA ซุ่มจับมือกับพันธมิตร จะไปท้าชิงรถเมล์ไฟฟ้าของขสมก.ด้วย แบ่งเป็นรถโดยสารที่จะเช่าจากเอกชน 2,511 คัน และให้เอกชนร่วมเดินรถอีก 1,500 คัน
จุดที่น่าสนใจคือ…ทั้งหมดนี้ต้องพึ่งพิงแบตเตอรี่ ไม่ว่าจะเป็นเรือไฟฟ้า รถยนต์ไฟฟ้า และรถบัสโดยสารไฟฟ้า เท่ากับว่าตอบโจทย์ธุรกิจที่ EA สร้างหลักปักฐาน คือ โรงงานแบตเตอรี่
สุดท้ายการขายรถยนต์ไฟฟ้า เรือไฟฟ้า และรถบัสโดยสารไฟฟ้าที่มากขึ้น ก็จะสร้างมูลค่าเพิ่มให้กับโรงงานแบตเตอรี่ของ EA…
ซึ่งเมื่อมีปริมาณที่มากพอ โรงงานแบตเตอรี่ก็จะเกิดอีโคโนมีออฟสเกล ต้นทุนก็จะลดลง แต่มาร์จิ้นก็จะสูงขึ้น
จะว่าไปโรงงานแบตเตอรี่ก็คือหัวใจสำคัญของห่วงโซ่อุปทานของธุรกิจยานยนต์ไฟฟ้านั่นเอง
แถมถ้าดูจากงบลงทุนช่วงปีนี้ถึงปีหน้าที่วางไว้ 17,217 ล้านบาท แบ่งเป็นเงินที่ใช้ในโครงการแบตเตอรี่ฯ 5,000 ล้านบาท โครงการพัฒนาที่ดิน 5,000 ล้านบาท โครงการผลิตรถยนต์ไฟฟ้า และรถบัสไฟฟ้า 3,000 ล้านบาท โครงการเรือไฟฟ้า 1,000 ล้านบาท และที่เหลือราว 3,000 ล้านบาทจะใช้ในส่วนอื่น ๆ
ชัดเจนว่า EA ตั้งความหวังไว้กับธุรกิจแบตเตอรี่และธุรกิจยานยนต์ไฟฟ้าไว้ค่อนข้างสูง
ซึ่งถ้าภาพฝัน (หวาน) ของ “เฮียสมโภชน์ อาหุนัย” ไม่มีอะไรผิดพลาด ก็น่าจะได้เห็น EA โตระเบิดระเบ้อ เพราะในส่วนของธุรกิจโรงไฟฟ้าทุกโครงการที่ลงทุนไป เริ่มรับรู้เต็มปีตั้งแต่ปีนี้แล้ว ขณะที่ธุรกิจไบโอดีเซลก็อยู่ในช่วงขาขึ้น
ก็ดูมีแต่เรื่องราวดี ๆ รออยู่นะ…ขออย่างเดียว อย่าไปสะดุดตอ ล้มหัวทิ่มซะก่อนล่ะ
ถ้าเป็นอย่างนั้น ก็ตัวใครตัวมันละนะ…
ว่าไปแล้ว ตอนนี้นักลงทุนจะเติมแบตฯ หุ้น EA ได้หรือยังคะ “เฮียสมโภชน์” ขาาา…
…อิ อิ อิ…